ส่วนที่ 1

+-----------------------------------------------------------------------+
| ข้อมูลสรุป                                                               |
+-----------------------------------------------------------------------+

ส่วนที่ 1

ข้อมูลสรุป (Executive Summary)

สรุปข้อมูลบริษัทที่ออกหลักทรัพย์

-   บริษัท ราชธานีลิสซิ่ง จำกัด (มหาชน) (“บริษัท”) ก่อตั้งเมื่อวันที่ 2 มิถุนายน 2531
    ภายใต้ชื่อว่า "บริษัท ราชธานี ลิสซิ่ง จำกัด"
    เพื่อให้บริการสินเชื่อเช่าซื้อรถยนต์มือสองประเภทรถยนต์นั่งส่วนบุคคล
    และเพื่อการพาณิชย์ประเภท รถบรรทุกเล็กหรือรถปิคอัพ รถแท็กซี่ รถหัวลาก
    และรถบรรทุกสิบล้อ เป็นต้น คิดเป็นสัดส่วนรายได้ประมาณร้อยละ 45.49 และ 36.59
    ตามลำดับ ของรายได้รวมปี 2549 ซึ่งอยู่ที่ 233.81 ล้านบาท
    ในขณะที่สัดส่วนพอร์ตสินเชื่อเช่าซื้อรถยนต์มือสองแยกประเภทรถยนต์นั่งส่วนบุคคล
    และเพื่อการพาณิชย์ของบริษัท ณ สิ้นสุดวันที่ 31 ธันวาคม 2549 อยู่ที่ 55:45
    โดยมีมูลค่าพอร์ตสินเชื่อเช่าซื้อรถยนต์มือสองคงค้าง (ก่อนหักหนี้สงสัยจะสูญ) ทั้งหมดอยู่ที่
    1,774.99 ล้านบาท
    และลักษณะลูกค้าของบริษัทส่วนใหญ่เป็นบุคคลรายย่อยทั่วไปซึ่งได้รับการแนะนำจากผู้จำหน่ายรถยนต์มือสองซึ่งทำธุรกิจร่วมกันกับบริษัทมาเป็นเวลานาน

-   บริษัทมีนโยบายที่จะขยายธุรกิจโดยการขยายให้สินเชื่อเช่าซื้อรถยนต์มือสองไปยังปริมณฑลและจังหวัดใกล้เคียง
    เช่น ชลบุรี กาญจนบุรี และ สระบุรี โดยเมื่อวันที่ 22 มีนาคม 2549
    บริษัทได้เปิดสาขาในลักษณะของศูนย์เช่าซื้อหรือสำนักงานขนาดเล็กจำนวน 1 สาขา
    ที่บริเวณถนนวงแหวนกาญจนาภิเษก กรุงเทพฯ จากทั้งหมดจำนวน 3
    สาขาที่บริษัทคาดว่าจะเปิดให้ครบภายในปี 2549 ซึ่งจะทำให้ครอบคลุม 3
    มุมเมืองของกรุงเทพฯ โดยมีวัตถุประสงค์เพื่อรองรับลูกค้ารายย่อยซึ่งมีความต้องการสินเชื่อ
    และต้องการรีไฟแนนซ์สินเชื่อเช่าซื้อรถยนต์
    และวางแผนจะขยายสินเชื่อออกไปในจังหวัดใหญ่ของประเทศ เช่น เชียงใหม่ นครราชสีมา
    และภูเก็ต เป็นต้น พร้อมทั้งขยายฐานลูกค้าไปยังประเภทนิติบุคคลให้เพิ่มขึ้น

-   เป้าหมายในการดำเนินธุรกิจภายใน 3 - 5 ปีข้างหน้า
    บริษัทมุ่งที่จะรักษาฐานลูกค้าเดิมโดยยังคงเน้นการให้สินเชื่อเช่าซื้อรถยนต์มือสองแก่รายย่อย
    โดยยอดการให้สินเชื่ออยู่ที่อัตราเฉลี่ยต่อรายประมาณ 200,000-300,000 บาท
    ตลอดจนการเพิ่มฐานลูกค้าใหม่เพื่อเพิ่มรายได้
    โดยบริษัทมีนโยบายที่จะขยายสัดส่วนการให้สินเชื่อเช่าซื้อรถยนต์เพื่อการพาณิชย์ประเภทรถปิคอัพ
    และรถบรรทุกสิบล้อเป็นร้อยละ 60
    ของมูลค่าพอร์ตสินเชื่อเช่าซื้อรถยนต์มือสองคงค้างทั้งหมดภายใน 3 –5 ปีข้างหน้า
    เนื่องจากรถยนต์มือสองประเภทรถปิคอัพและรถบรรทุกสิบล้อ
    ให้ผลตอบแทนด้านอัตราการทำกำไรขั้นต้นที่สูงกว่าในด้านส่วนต่างของอัตราดอกเบี้ยรับและดอกเบี้ยจ่าย
    และมีความเสี่ยงที่ต่ำกว่ารถยนต์นั่งส่วนบุคคล เนื่องจาก หากบริษัทยึดรถประเภทรถปิคอัพ
    และรถบรรทุกสิบล้อ และทำการประมูลเพื่อขายสู่สาธารณชน
    บริษัทจะสามารถขายได้ในราคาที่ใกล้เคียงกับมูลหนี้

-   โครงการในอนาคต
    บริษัทจะจัดให้มีโครงการต่างๆเพื่อส่งเสริมธุรกิจการให้สินเชื่อแก่ลูกค้าในอนาคต เช่น
    การปรับปรุงระบบคอมพิวเตอร์ให้มีความทันสมัยมากยิ่งขึ้น
    ซึ่งจะทำให้บริษัทสามารถเก็บข้อมูลต่างๆ ของลูกค้าให้มีความถูกต้อง และรวดเร็ว
    สามารถตรวจสอบข้อมูลได้ทันต่อเวลา และสามารถขอบริการสินเชื่อ on-line เป็นต้น
    นอกจากนี้ บริษัทจะมีการเพิ่มรูปแบบใหม่ในการให้บริการสินเชื่อพิเศษแบบ Ready-credit
    แก่ลูกค้าชั้นดีคือบริษัทจะพิจารณาอนุมัติให้สินเชื่อที่เร็วขึ้นแก่ลูกค้ากลุ่มดังกล่าวเมื่อต้องการเปลี่ยนรถยนต์คันใหม่โดยไม่ต้องผ่านขั้นตอนการอนุมัติสินเชื่อใหม่
    เนื่องจากลูกค้ามีประวัติที่ดี คือผ่อนชำระค่างวดตรงต่อเวลา

-   เนื่องจากรายได้หลักของบริษัทเป็นดอกเบี้ยรับจากการให้สินเชื่อ
    ซึ่งมีการคิดอัตราดอกเบี้ยกับลูกค้าเป็นแบบคงที่ (Fixed Rate)
    ในขณะที่แหล่งเงินทุนส่วนใหญ่ของบริษัทมาจากเงินกู้ยืมจากสถาบันการเงิน
    บริษัทต้องจ่ายดอกเบี้ยในอัตราลอยตัว (Float Rate)
    โดยเงินที่กู้ยืมในอัตราดอกเบี้ยลอยตัวมีจำนวนเท่ากับ 33.57 ล้านบาท ณ สิ้นสุดวันที่ 31
    ธันวาคม 2549 หรือคิดเป็นร้อยละ 3.52 ของเงินกู้ยืมรวมของบริษัทซึ่งอยู่ที่ 953.51
    ล้านบาท ดังนั้น หากอัตราดอกเบี้ยในตลาดมีความผันผวน จะทำให้เกิด mismatch fund
    ส่งผลกระทบต่อส่วนต่างระหว่างอัตราดอกเบี้ยรับและดอกเบี้ยจ่าย (Interest margin)
    และจากการที่บริษัทให้สินเชื่อแก่ลูกค้าแต่ละรายเป็นช่วงเวลานาน 1 ถึง 5 ปี
    ในขณะที่เงินกู้ยืมระยะยาวของบริษัทจากสถาบันการเงินมีช่วงเวลาการกู้นาน 1 ถึง 3 ปี
    เท่านั้น จึงทำให้เกิดความแตกต่างด้านระยะเวลา (Duration Gap) นอกจากนี้
    บริษัทยังมีความเสี่ยงในเรื่องต่างๆ เช่น ความเสี่ยงด้านการตลาดและการแข่งขัน
    และความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้ เป็นต้น
    (โปรดดูรายละเอียดในส่วนที่ 2 หัวข้อปัจจัยความเสี่ยง)

-   ณ วันที่ 12 เมษายน 2548 บริษัทมีการเปลี่ยนแปลงโครงสร้างผู้ถือหุ้นรายใหญ่
    โดยได้มีกลุ่มผู้ถือหุ้นใหญ่รายใหม่คือ กลุ่มพงษ์จตุรา เข้าถือหุ้นบริษัทในสัดส่วนร้อยละ 20.61
    ของทุนจดทะเบียนชำระแล้วซึ่งอยู่ที่ 401,098,495 บาท และ ณ วันที่ 24 กรกฎาคม 2549
    ซึ่งเป็นวันปิดสมุดทะเบียนล่าสุด ได้มีการเพิ่มสัดส่วนการถือหุ้นมาอยู่ที่ร้อยละ 24.16
    ของทุนจดทะเบียนชำระแล้วซึ่งอยู่ที่ 401,524,480 บาท อย่างไรก็ดี
    การเปลี่ยนแปลงโครงสร้างผู้ถือหุ้นรายใหญ่ในครั้งนี้ไม่มีการเปลี่ยนแปลงทีมผู้บริหารและไม่มีผลกระทบใดๆต่อการดำเนินธุรกิจของบริษัทในปัจจุบัน

สรุปข้อมูลฐานะทางการเงิน

-   ปี 2549 บริษัทมีสินทรัพย์รวม 1,861.76 ล้านบาท หนี้สินรวม 1,004.84 ล้านบาท
    ส่วนของผู้ถือหุ้น 856.92 ล้านบาท และมีกำไรสุทธิ 36.59 ล้านบาท ปี 2549
    สินทรัพย์รวมของบริษัทได้ลดลงจากปี 2548
    มีสาเหตุหลักมาจากการลดลงของลูกหนี้ตามสัญญาเช่าซื้อ โดยลูกหนี้เช่าซื้อสุทธิได้ลดลงจาก
    2,178.15 ล้านบาท ณ วันที่ 31 ธันวาคม 2548 เป็น 1,680.72 ล้านบาท ณ วันที่ 31
    ธันวาคม 2549 ซึ่งคิดเป็นอัตราลดลงร้อยละ 22.84
    ในขณะที่รายได้ดอกผลจากการให้เช่าซื้อลดลงร้อยละ 15.93 มาอยู่ที่ 186.38 ล้านบาท ปี
    2549 เมื่อเทียบกับช่วงเดียวกันของปี 2548 เนื่องมาจากรายได้
    ดอกผลที่บริษัทคิดกับลูกค้ายังคงเป็นกลยุทธ์แบบอัตราดอกเบี้ยคงที่
    เพื่อที่บริษัทจะสามารถขยายการให้บริการสินเชื่อเพื่อการเช่าซื้อรถยนต์มือสอง
    ในขณะเดียวกันบริษัทไม่สามารถขยายสินเชื่อเช่าซื้อรถยนต์มือสองได้ในสัดส่วนเดียวกันกับช่วงเดียวกันของปี
    2548 โดยบริษัทมีอัตราส่วนกำไรสุทธิลดลงจากร้อยละ 17.32 ปี 2548 เป็นร้อยละ 15.65
    ณ สิ้นสุดวันที่ 31 ธันวาคม 2549
    โดยสาเหตุสำคัญในการลดลงของกำไรของบริษัทเกิดจากการเพิ่มขึ้นของอัตราดอกเบี้ยเงินกู้ยืม
    ทำให้ส่วนต่างระหว่างอัตราดอกเบี้ยรับและดอกเบี้ยจ่าย (Interest Margin) ลดลง
    และบริษัทมีการตั้งสำรองค่าเผื่อหนี้สงสัยจะสูญ ณ 31 ธันวาคม 2549 คิดเป็นจำนวนเงิน
    94.28 ล้านบาท หรือคิดเป็นร้อยละ 5.31 ของยอดลูกหนี้หลังหักดอกผลเช่าซื้อรอตัดบัญชี
    ซึ่งเพิ่มสูงขึ้นเมื่อเทียบกับ ณ สิ้นปี 2548 ซึ่งอยู่ที่ร้อยละ 4.10
    อันเป็นผลมาจากการปรับตัวเพิ่มสูงขึ้นของดอกเบี้ยในประเทศอย่างต่อเนื่องทำให้กระทบต่อความสามารถในการชำระหนี้ของลูกหนี้
    และเป็นผลมาจากลูกหนี้เช่าซื้อของบริษัทที่ค้างชำระมากกว่า 6
    เดือนส่วนใหญ่มักจะใช้เวลานานในการแก้ไขเนื่องจากอยู่ในขั้นตอนของศาลจึงเป็นสาเหตุให้ยอดลูกหนี้มากกว่า
    6 เดือนขึ้นไป สะสมสูงขึ้น

-   เมื่อวันที่ 20 สิงหาคม 2546 บริษัทมีการออกหุ้นกู้เสนอขายในกรณีทั่วไปแก่ผู้ลงทุนสถาบัน
    ที่มีชื่อว่า “หุ้นกู้มีประกันชนิดทยอยชำระเงินต้นของ บริษัท ราชธานีลิสซิ่ง จำกัด (มหาชน)
    ครั้งที่ 2/2546 ครบกำหนดไถ่ถอนปี 2550” มูลค่าเสนอขายทั้งหมดจำนวน 1,000,000,000
    บาท มูลค่าที่ตราไว้ 1,000.00 บาทต่อหน่วย อัตราดอกเบี้ยร้อยละ 3.20 ต่อปี และมีอายุ 4
    ปี และในระหว่างปี 2547 บริษัทได้ชำระคืนเงินกู้ก่อนครบกำหนดจำนวน 311,000 หุ้น
    มูลค่าหุ้นละ 1,000 บาท เป็นจำนวน 311.00 ล้านบาท โดยจ่ายชำระเป็นจำนวนเงิน
    292.60 ล้านบาท ส่งผลให้บริษัทมีส่วนลดจากการไถ่ถอนหุ้นกู้ครบกำหนดจำนวน 18.40
    ล้านบาท

-   ในปี 2548 บริษัทมีหุ้นทุนซื้อคืน จำนวน 1,300,000 หุ้น หรือคิดเป็น 0.32 %
    ของทุนชำระแล้ว เป็นจำนวนทั้งสิ้น 1,837,978 บาท ซึ่งเกิดจากการซื้อหุ้นคืนในช่วงวันที่ 26
    เมษายน พ.ศ. 2548 ถึงวันที่ 3 พฤษภาคม พ.ศ. 2548
    โดยบริษัทมีวัตถุประสงค์ของการซื้อหุ้นทุนซื้อคืนเพื่อบริหารทางการเงิน
    และมีนโยบายให้มีระยะเวลาถือครองมากกว่า 6 เดือน แต่ไม่เกิน 3 ปี ในระหว่างปี 2548
    บริษัทจึงได้กันกำไรสะสมไว้เป็นสำรองเท่ากับจำนวนเงินที่ได้จ่ายซื้อหุ้นทุนซื้อคืน
    ทั้งนี้เพื่อให้การถือครองหุ้นทุนซื้อคืนของบริษัทเพื่อการบริหารการเงินเป็นไปตามมาตรา
    66/1 (2) ของพระราชบัญญัติบริษัทมหาชนจำกัด พ.ศ. 2535 อย่างไรก็ดี
    บริษัทได้ขายหุ้นสามัญที่ซื้อคืนในโครงการจำนวน 1,300,000 หุ้น
    ดังกล่าวในตลาดหลักทรัพย์แห่งประเทศไทย เมื่อวันที่ 3 เมษายน 2549
    โดยบริษัทได้ใช้หลักเกณฑ์การจำหน่ายหุ้นตามราคาตลาด ซึ่งไม่ต่ำกว่า 85% ของราคาปิดเฉลี่ย
    5 วันทำการซื้อขายล่าสุด

สรุปข้อมูลหลักทรัพย์ที่จะเสนอขายในปี 2549

-   ตามมติที่ประชุมวิสามัญผู้ถือหุ้น ครั้งที่ 1/2549 ซึ่งประชุมเมื่อวันศุกร์ที่ 11 สิงหาคม 2549
    บริษัทยังคงมติเดิมของที่ประชุมวิสามัญผู้ถือหุ้นครั้งที่ 1/2548 เมื่อวันที่ 15 ตุลาคม 2548
    กล่าวคือ การเพิ่มทุนจดทะเบียนของบริษัทจาก 500,000,000 บาท (บริษัทมีทุนชำระแล้ว
    401,524,480.00 บาท ณ วันที่ 11 สิงหาคม 2549) เป็น 986,000,000 บาท
    หรือเพิ่มทุนจดทะเบียนจำนวน 486,000,000 บาท โดยเป็นหุ้นสามัญจำนวน 486,000,000
    หุ้น มูลค่าที่ตราไว้หุ้นละ 1 บาท
    แต่ที่ประชุมวิสามัญผู้ถือหุ้นได้มีมติให้แก้ไขรายละเอียดการจัดสรรหุ้นสามัญเพิ่มทุนและรายละเอียดการจัดสรรหุ้นสามัญเพิ่มทุนเพื่อรองรับการใช้สิทธิของใบสำคัญแสดงสิทธิที่จะซื้อหุ้นสามัญของบริษัท
    เพื่อออกและเสนอขายให้แก่ผู้ถือหุ้นเดิม (ไม่รวม ธ. นครหลวงไทย ซึ่งเป็นผู้ถือหุ้นของบริษัทฯ
    เมื่อวันที่ 5 กันยายน 2549) และธนาคารนครหลวงไทย จำกัด (มหาชน) (“ธ.
    นครหลวงไทย”)
    รวมทั้งมีมติให้แก้ไขการจัดสรรหุ้นสามัญเพิ่มทุนเพื่อรองรับการปรับสิทธิใบสำคัญแสดงสิทธิที่จะซื้อหุ้นสามัญของบริษัทครั้งที่
    1 ชุดที่ 2 และชุดที่ 3 (THANI-W2 และ THANI-W3) โดยมติเดิมมีรายละเอียดดังนี้คือ

(1) อนุมัติออกและเสนอขายหุ้นสามัญเพิ่มทุน จำนวน 125,000,000 หุ้น มูลค่าที่ตราไว้หุ้นละ 1
    บาท ในราคาหุ้นละ 1.00 บาท
    เพื่อเสนอขายให้แก่ผู้ถือหุ้นสามัญของบริษัทฯตามสัดส่วนการถือหุ้น โดยมีอัตราการจองซื้อ 4
    หุ้นสามัญเดิมต่อ 1 หุ้นสามัญใหม่

(2) อนุมัติออกและเสนอขายใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ
    เพื่อเสนอขายให้แก่ผู้ถือหุ้นสามัญเดิมของบริษัทฯตามสัดส่วนการถือหุ้นที่จองซื้อหุ้นสามัญใหม่ตามข้อ (1)
    โดยไม่คิดมูลค่า จำนวน 125,000,000 หน่วย

(3) อนุมัติให้ออกหุ้นสามัญเพิ่มทุนของบริษัทฯจำนวน 150,000,000 หุ้น
    พร้อมกับให้ออกใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ จำนวน 75,000,000
    หน่วย เพื่อเสนอขายให้แก่บุคคลในวงจำกัด หรือนักลงทุนประเภทสถาบัน (Private
    Placement)

(4) อนุมัติให้ออกหุ้นสามัญเพิ่มทุนของบริษัทฯ
    เพื่อรองรับการปรับสิทธิใบสำคัญแสดงสิทธิที่จะซื้อหุ้นสามัญของบริษัทที่ออกและเสนอขาย
    ให้แก่ผู้ถือใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 1 ชุดที่ 2 และชุดที่ 3 จำนวน
    11,000,000 หุ้น
    โดยการออกหุ้นสามัญเพิ่มทุนเพื่อรองรับการปรับสิทธิใบสำคัญแสดงสิทธิที่จะซื้อหุ้นสามัญของผู้ถือใบสำคัญแสดงสิทธิที่จะซื้อหุ้นสามัญของบริษัทฯครั้งที่
    1 ชุดที่ 2 และชุดที่ 3

-   ตามมติที่ประชุมวิสามัญผู้ถือหุ้นครั้งที่ 1/2549 เมื่อวันศุกร์ที่ 11 สิงหาคม 2549
    บริษัทจะออกและเสนอขายใบสำคัญแสดงสิทธิที่จะซื้อหุ้นสามัญครั้งที่ 2 ชุดที่ 4 (“THANI-W4”)
    จำนวน 213,000,000 หน่วย ให้แก่บุคคลตามรายละเอียดดังต่อไปนี้แทน

1)  จำนวน 80,500,000 หน่วย โดยไม่คิดมูลค่า อายุ 3 ปี อัตราการใช้สิทธิซื้อหุ้นสามัญ 1:1
    และราคาใช้สิทธิในการซื้อหุ้นสามัญเพิ่มทุนเท่ากับ 1.00 บาทต่อหุ้น มูลค่าที่ตราไว้ 1.00 บาท
    จัดสรรให้กับผู้ถือหุ้นเดิม (ไม่รวม ธ. นครหลวงไทย ซึ่งเป็นผู้ถือหุ้นของบริษัทฯ เมื่อวันที่ 5
    กันยายน 2549) ที่มีรายชื่อปรากฏอยู่ในสมุดทะเบียนผู้ถือหุ้น ตามสัดส่วนการถือหุ้น
    โดยมีอัตราส่วนหุ้นสามัญเดิม 5 หุ้นต่อ 1 หน่วยใบสำคัญแสดงสิทธิ (ในกรณีที่มีเศษหุ้นให้ปัดทิ้ง)

2)  จำนวน 132,500,000 หน่วย โดยไม่คิดมูลค่า อายุ 3 ปี อัตราการใช้สิทธิซื้อหุ้นสามัญ 1:1
    และราคาใช้สิทธิในการซื้อหุ้นสามัญเพิ่มทุนเท่ากับ 1.00 บาทต่อหุ้น มูลค่าที่ตราไว้ 1.00 บาท
    จัดสรรให้แก่ ธ. นครหลวงไทย ที่จองซื้อหุ้นสามัญเพิ่มทุนใหม่ของบริษัทจำนวน 265,000,000
    หุ้น ในราคาหุ้นละ 1.15 บาท มูลค่าที่ตราไว้ 1.00 บาท โดยมีอัตราส่วนหุ้นสามัญเพิ่มทุนใหม่
    2 หุ้นต่อใบสำคัญแสดงสิทธิ 1 หน่วย

  นอกจากนี้
  ที่ประชุมผู้ถือหุ้นได้มีมติแก้ไขจำนวนหุ้นสามัญเพื่อรองรับการปรับสิทธิตามใบสำคัญแสดงสิทธิที่ให้แก่ผู้ถือใบสำคัญแสดงสิทธิที่จะซื้อหุ้นสามัญของบริษัท
  ครั้งที่ 1 ชุดที่ 2 และชุดที่ 3 จากจำนวน 11,000,000 หุ้น เป็นจำนวน 8,000,000 หุ้น

-   นอกจากนี้ ตามมติที่ประชุมวิสามัญผู้ถือหุ้นดังกล่าว
    บริษัทได้มีมติจัดสรรหุ้นสามัญเพิ่มทุนของบริษัทจำนวน 265,000,000 หุ้น
    และได้มีมติออกหุ้นสามัญจำนวน 132,500,000 หุ้น
    เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญเพิ่มทุนของบริษัทจำนวน
    132,500,000 หน่วย เพื่อเสนอขายให้แก่ ธ. นครหลวงไทย ที่จองซื้อหุ้นสามัญใหม่ดังกล่าว
    โดยไม่ต้องทำคำเสนอซื้อ (Whitewash) ด้วยคะแนนเสียงไม่น้อยกว่า 3 ใน 4
    ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน ในราคาหุ้นละ
    1.15 บาท สำหรับหุ้นสามัญเพิ่มทุนของบริษัท โดยมีมูลค่ารวมทั้งสิ้น 304,750,000 บาท
    และไม่คิดมูลค่าสำหรับใบสำคัญแสดงสิทธิฯ
    โดยกำหนดราคาใช้สิทธิซื้อหุ้นสามัญของบริษัทในราคา 1.00 บาท
    (ราคาที่เสนอขายหุ้นสามัญเพิ่มทุนและราคาใช้สิทธิดังกล่าวเป็นราคาเสนอขายที่ไม่ต่ำกว่าร้อยละ
    90 ของราคาตลาด ที่คำนวณจากราคาปิดเฉลี่ยถ่วงน้ำหนักของหุ้นในตลาดหลักทรัพย์ฯ
    ในช่วงเวลา 15 วันทำการติดต่อกัน (วันที่ 15 มิถุนายน 2549 ถึง 5 กรกฎาคม 2549)
    ก่อนวันกำหนดราคาเสนอขาย ซึ่งตรงกับวันที่ 6 กรกฎาคม 2549
    โดยราคาตลาดเฉลี่ยดังกล่าวเท่ากับ 0.91 บาท) ทั้งนี้
    การซื้อขายในครั้งนี้ได้รับอนุญาตจากธนาคารแห่งประเทศไทยหรือหน่วยงานที่เกี่ยวข้อง
    และผลการตรวจสอบทรัพย์สินของบริษัทโดยธนาคารเป็นที่เรียบร้อยแล้ว

  หาก ธ. นครหลวงไทยเข้าซื้อหุ้นสามัญและใบสำคัญแสดงสิทธิที่จะซื้อหุ้นสามัญของบริษัทแล้ว ธ.
  นครหลวงไทย อาจจะมีสัดส่วนการถือหุ้นของบริษัทสูงสุดอยู่ที่ร้อยละ 49.75
  ของทุนจดทะเบียนชำระแล้วซึ่งอยู่ที่ 799,024,480 บาท (ที่มา: 401,524,480 +
  265,000,000 + 132,500,000 โดยรวมการใช้สิทธิซื้อหุ้นสามัญเพิ่มทุนจากใบสำคัญแสดงสิทธิฯ
  ที่ ธ. นครหลวงไทยได้รับสิทธิดังกล่าว) ซึ่งถึงจุดที่ต้องทำคำเสนอซื้อหลักทรัพย์ทั้งหมดของกิจการ
  ตามประกาศคณะกรรมการกำกับหลักทรัพย์และตลาดหลักทรัพย์ ที่ กจ. 53/2545 เรื่อง
  หลักเกณฑ์ เงื่อนไข และวิธีการในการเข้าถือหลักทรัพย์เพื่อครอบงำกิจการ อย่างไรก็ดี
  ที่ประชุมวิสามัญผู้ถือหุ้นครั้งที่ 1/2549 ดังกล่าว ได้มีมติให้ ธ. นครหลวงไทย
  ซื้อหุ้นที่ออกใหม่ของบริษัทโดยไม่ต้องทำคำเสนอซื้อ (Whitewash) ดังกล่าวข้างต้น
  และบริษัทตกลงที่จะดำเนินการแต่งตั้งตัวแทน ธ. นครหลวงไทยเข้าเป็นกรรมการในบริษัท
  ตามสัดส่วนภายหลังการได้มาซึ่งหลักทรัพย์ดังกล่าว จำนวน 4 ท่าน จากจำนวนกรรมการทั้งหมด
  10 ท่าน หรือคิดเป็นสัดส่วนร้อยละ 40 ของจำนวนกรรมการทั้งหมด
  ซึ่งเป็นการเพิ่มจํานวนกรรมการของบริษัท 2 ท่าน และแทนกรรมการคนใดที่ลาออกอีก 2 ท่าน
  ทำให้มีสัดส่วน กรรมการอิสระต่อตัวแทนของผู้ขอผ่อนผันต่อ กรรมการท่านอื่น เท่ากับ 3 : 4 :
  3 และมีความประสงค์
  ที่จะให้ความร่วมมือและความสะดวกแก่ลูกค้าของบริษัทในการใช้บริการต่างๆ ของ ธ.
  นครหลวงไทย เช่น การชำระเงินผ่านบัญชีธนาคาร และ บริการด้านประกันภัย เป็นต้น

  เมื่อวันที่ 5 กันยายน 2549 ธ.นครหลวงไทยได้มีการชำระค่าหุ้นเพิ่มทุนครบถ้วนแล้ว
  เป็นจำนวนทั้งสิ้น 304,750,000.00 บาท สำหรับการซื้อหุ้นเพิ่มทุนของบริษัท จำนวน
  265,000,000 หุ้น ในราคาหุ้นละ 1.15 บาท ส่งผลให้ ธ.นครหลวงไทย เป็นผู้ถือหุ้นของบริษัท
  และทำให้ทุนจดทะเบียนชำระแล้วของบริษัทที่ได้รับการจดที่กระทรวงพาณิชย์เป็นที่เรียบร้อยแล้วเท่ากับ
  666,524,480 บาท (มูลค่าที่ตราไว้หุ้นละ 1 บาท) จากเดิมทุนจดทะเบียนชำระแล้วเท่ากับ
  401,524,480.00 บาท

-   ภายหลังการเสนอขายใบสำคัญแสดงสิทธิ ให้แก่ผู้ถือหุ้นเดิม (ไม่รวม ธ. นครหลวงไทย
    ซึ่งเป็นผู้ถือหุ้นของบริษัทฯ เมื่อวันที่ 5 กันยายน 2549) และให้แก่ ธ. นครหลวงไทย
    ในครั้งนี้แล้ว และกรณีผู้ถือใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 ชุดที่ 2
    และชุดที่ 3 ใช้สิทธิซื้อหุ้นสามัญทั้งหมด อาจเกิดผลกระทบต่อผู้ถือหุ้นของบริษัทใน 3 ลักษณะคือ
    การลดลงของสัดส่วนการถือหุ้น (Control dilution) การลดลงของกำไรสุทธิ ต่อหุ้น
    (EPS dilution) และการลดลงของราคาหุ้น (Pricing dilution)
    ดังนั้นหากพิจารณาแบบ Fully-Diluted
    คือมีการใช้สิทธิทั้งหมดตามใบสำคัญแสดงสิทธิโดยบุคคลดังกล่าว
    จะสามารถสรุปผลกระทบต่อผู้ถือหุ้นของบริษัทตามการแบ่งเหตุการณ์เป็น 3 กรณี ดังนี้

  กรณีที่ 1 ผลกระทบจากการออกและเสนอขายหุ้นสามัญเพิ่มทุนให้แก่ ธ. นครหลวงไทย

  กรณีที่ 2 ผลกระทบจาก (ก) การออกและเสนอขายหุ้นสามัญเพิ่มทุนให้แก่ ธ. นครหลวงไทย
  และ (ข) ผู้ถือใบสำคัญแสดงสิทธิที่จะซื้อหุ้นสามัญของบริษัทครั้งที่ 1 ชุดที่ 2 และชุดที่ 3
  (THANI-W2 / THANI-W3) ใช้สิทธิซื้อหุ้นสามัญทั้งหมด

  กรณีที่ 3 ผลกระทบจาก (ก) การออกและเสนอขายหุ้นสามัญเพิ่มทุนให้แก่ ธ.นครหลวงไทย (ข)
  ผู้ถือใบสำคัญแสดงสิทธิที่จะซื้อหุ้นสามัญของบริษัทครั้งที่ 1 ชุดที่ 2 และชุดที่ 3 (THANI-W2 /
  THANI-W3) ใช้สิทธิซื้อหุ้นสามัญทั้งหมด และ (ค)
  มีการใช้สิทธิทั้งหมดตามใบสำคัญแสดงสิทธิที่เสนอขายแก่ ธ. นครหลวงไทย และผู้ถือหุ้นสามัญเดิม

  --------------------------------------------- --------- --------- ---------
  ผลกระทบต่อผู้ถือหุ้น                                กรณีที่ 1    กรณีที่ 2    กรณีที่ 3

  1. การลดลงของสัดส่วนการถือหุ้นไม่เกิน (Control       39.76%    48.04%    59.26%
  Dilution)                                                         

  2. การลดลงของกำไรสุทธิ ต่อหุ้นไม่เกิน (Earning       39.76%    48.04%    59.26%
  Dilution) ⁽¹⁾                                                     

  3. การลดลงของราคาหุ้นไม่เกิน (Price Dilution)     -10.49%   -10.40%   -10.29%
  ^((2)/(3))                                                        
  --------------------------------------------- --------- --------- ---------

  หมายเหตุ (1)
  ผลกระทบต่อผู้ถือหุ้นข้างต้นถูกคำนวณบนสมมติฐานของจำนวนหุ้นสูงสุดที่จะเกิดในระยะ 3
  ปีข้างหน้า (2551) โดยใช้กำไรสุทธิปีฐาน 2548 ดังนั้น หากกำไรสุทธิของบริษัทฯ
  มีการเปลี่ยนแปลงในอนาคต ผลกระทบต่อผู้ถือหุ้นก็อาจมีการเปลี่ยนแปลงตามไปด้วย

  (2) คำนวณโดยใช้สมมุติฐานราคาตลาดปัจจุบัน
  (ราคาปิดถัวเฉลี่ยถ่วงน้ำหนักของหุ้นในตลาดหลักทรัพย์แห่งประเทศไทยย้อนหลังสิบห้าวันทำการติดต่อกันก่อนวันประชุมคณะกรรมการซึ่งจัดขึ้นเมื่อวันที่
  6 กรกฎาคม 2549 เป็นวันที่มีมติกำหนดราคาเสนอขายหุ้นเพิ่มทุนในครั้งนี้)
  เป็นราคาหุ้นที่มีอยู่เดิม

  (3) ราคาเสนอขายหุ้นใหม่ที่เพิ่มขึ้นเท่ากับ 1.15 บาท อย่างไรก็ดี
  ราคาเสนอขายหุ้นใหม่ดังกล่าวให้แก่ ธ. นครหลวงไทย
  สูงกว่าราคาหุ้นที่มีอยู่เดิมซึ่งนำมาใช้ในการคำนวณ ดังนั้น
  ผู้ถือหุ้นจะไม่ได้รับผลกระทบจากการลดลงของราคาหุ้น (Price dilution)

-   อัตราส่วนหนี้สินต่อส่วนของผู้ถือหุ้นของบริษัทปรับลดลงจาก 3.16 เท่าในปี 2548 เป็น 1.17
    เท่าในปี 2549
    เนื่องจากบริษัทชะลอการปล่อยสินเชื่อเช่าซื้อโดยได้ชำระคืนเงินกู้ยืมจากแหล่งเงินทุน
    ซึ่งเป็นการชำระคืนเงินกู้ระยะสั้นในสัดส่วนที่มากกว่าการกู้ยืมเงินระยะยาว อย่างไรก็ตาม
    หลังจากการเพิ่มทุนโดยการขายหุ้นสามัญพร้อมใบสำคัญแสดงสิทธิให้แก่ ธ. นครหลวงไทย
    และการขายใบสำคัญแสดงสิทธิให้แก่ผู้ถือหุ้นเดิม (Right Offering) ในครั้งนี้
    อัตราส่วนหนี้สินต่อส่วนของผู้ถือหุ้นของบริษัทจะลดลงเพื่อให้เหมาะสมตามการดำเนินธุรกิจของบริษัท